Katalonų muzikos rūmai

Katalonų muzikos rūmai () – koncertų salė Barselonoje, Ispanijoje. Katalonų moderno stiliaus rūmai pastatyti pagal architekto Lluís Domènech i Montaner projektą, garsėjantys natūraliu salės apšvietimu. Atidaryti 1908 m. vasario 9 d. Per metus koncertuose apsilanko apie pusę milijono žmonių. Koncertų salė talpina 2,2 tūkst. žiūrovų, joje vyksta įvairaus žanro muzikos spektakliai, simfoninės ir kamerinės muzikos, džiazo, katalonų muzikos koncertai.

Istorija 

Rūmų kertinis akmuo padėtas 1904 m. Jie buvo statomi trejus metus, daugiausiai už paaukotas lėšas. Jiems buvo numatyta dvejopa paskirtis: ir koncertų salė, ir katalonų muzikos chorų sąjungos „Orfeó Català“ buveinė. 1982–1989 m. pastatas buvo restauruojamas ir praplečiamas, atnaujinama techninė įranga.

Barselonos Katalonų muzikos rūmai, kartu su Šv. Pauliaus ligonine, nuo 1997 m. įrašyti į UNESCO pasaulio paveldo sąrašą.

Architektūra 

Pastato architektūroje dominuoja katalonų modernui būdingos kreivos, o ne tiesios linijos, dinaminės formos nustelbia statines, plačiai panaudota meninė ornamentika. Statybos eigoje pastatytas plieninis karkasas leido sukurti plačias vidines erdves. Koncertų salės lubose įrengtas kupolas, sudarytas iš spalvoto stiklo mozaikos. Kupolo centre panaudota auksinių atspalvių mozaika, įkūnijanti saulę, o aplink ją, pakraščiuose – melsvi dangaus tonai. Sienose, kaip ir lubose, daugiausiai įrengti spalvoto stiklo vitražai. Salėje pastatyta daugybė skulptūrų, sukurtų XX a. pradžios meistrų. Scenos centre įtaisyta Katalonijos vėliava.

Nuorodos 

 Oficiali svetainė

Barselona
Ispanijos statiniai
Pasaulio paveldo objektai Katalonijoje